C 214/148
SK
Úradný vestník Európskej únie
16.6.2023
Štvrtok 19. januára 2023
105. víta prijatie nariadenia o podmienenosti; opakuje, že nadobudlo účinnosť 1. januára 2021; víta rozsudky Súdneho dvora zo 16. februára 2022 v súvislosti so žalobami, ktoré podali dva členské štáty proti mechanizmu podmienenosti, a jeho závery, ktorými sa potvrdzuje, že EÚ má skutočne právomoci týkajúce sa právneho štátu v členských štátoch a že mechanizmus podmienenosti právnym štátom je v súlade s právom EÚ;
106. pripomína, že neúčinná alebo oneskorená spolupráca alebo nespolupráca členských štátov s Európskou prokuratúrou a úradom OLAF predstavuje dôvody na prijatie opatrení podľa nariadenia o podmienenosti; vyzýva preto Európsku prokuratúru a úrad OLAF, aby nahlásili každý prípad, keď si členské štáty nesplnili svoje povinnosti informovať, pomáhať, prijímať vhodné kroky a preventívne opatrenia a zabezpečiť primerané a včasné opatrenia nadväzujúce na správy a odporúčania;
107. poukazuje na to, že nariadenie o podmienenosti je trvalým nástrojom, ktorý sa uplatňuje nad rámec daného VFR a je všeobecne uplatniteľný ako predpoklad prístupu ku všetkým financiám EÚ;
108. pripomína, že dodržiavanie zásad právneho štátu a článku 2 Zmluvy o EÚ je predpokladom získania prístupu k finančným prostriedkom, že mechanizmus podmienenosti právnym štátom sa v plnej miere vzťahuje na zdroje Mechanizmu na podporu obnovy a odolnosti, ako sa výslovne uvádza v článku 8 nariadenia o Mechanizme na podporu obnovy a odolnosti, a že z Mechanizmu na podporu obnovy a odolnosti nemožno financovať žiadne opatrenia, ktoré sú v rozpore s hodnotami EÚ zakotvenými v článku 2 Zmluvy o EÚ;
109. domnieva sa, že nariadenie o podmienenosti je dostatočné a schopné zabrániť zhoršeniu demokracie alebo ho napraviť len vtedy, ak sa používa včas za prísnych a jasných podmienok a ak po vnútroštátnych nápravných opatreniach nasleduje dôkladné monitorovanie vykonávania týchto opatrení;
110. vyjadruje hlboké poľutovanie nad tým, že v rámci mechanizmu podmienenosti právnym štátom Komisia predložila Maďarsku ako nápravné opatrenia súbor 17 podmienok, ktoré nie sú dostatočné na nápravu závažných porušení zásad právneho štátu; vyjadruje poľutovanie nad tým, že Komisia nepožiadala o zásadnejšie zmeny a záruky na obnovenie nezávislosti súdnictva, zníženie úrovne korupcie a zaručenie primeranej ochrany finančných záujmov EÚ;
111.
zastáva názor, že dodržiavanie zásad právneho štátu členskými štátmi je predpokladom správneho finančného riadenia vo všeobecnosti, a najmä účinného a efektívneho riadenia zdrojov EÚ; verí, že porušovanie týchto zásad preto predstavuje vážne ohrozenie finančných záujmov Únie; víta rozsudky Súdneho dvora (25), v ktorých sa nedávno zdôraznil jasný vzťah medzi dodržiavaním zásad právneho štátu a účinným plnením rozpočtu Únie; opakuje, že len posilnením štruktúry EÚ na boj proti podvodom možno účinne a efektívne presadzovať a posilňovať ochranu finančných záujmov EÚ prekonaním prirodzených obmedzení vnútroštátnych systémov, ktoré sú prekážkou pri riešení finančnej trestnej činnosti, ktorá sa stáva v čoraz väčšej miere nadnárodnou formou protiprávneho konania; zastáva názor, že len účinné súdne preskúmanie môže zabezpečiť dodržiavanie práva EÚ, ako to konštatoval Súdny dvor, konkrétne, že výdavky „nemožno v plnej miere zaručiť bez účinného súdneho preskúmania, ktoré má zabezpečiť dodržiavanie práva Únie, pričom existencia takého skúmania zo strany nezávislých súdov v členských štátoch a na úrovni Únie je vlastná právnemu štátu“ (26);
112. poukazuje na škodlivé účinky korupcie na práva občanov; znova opakuje svoje odporúčanie, aby sa EÚ stala členom Skupiny štátov proti korupcii (GRECO), keďže neexistujú žiadne právne prekážky jej plného členstva; vyzýva preto Komisiu, aby odporučila Rade uzavrieť medzinárodnú dohodu so skupinou GRECO s cieľom ustanoviť jej členstvo; žiada Radu, aby prijala jasnú pozíciu k pristúpeniu EÚ k skupine GRECO, v ktorej by objasnila, či a zo strany ktorého členského štátu alebo štátov existuje konkrétny nesúhlas;
(25) (26)
Rozsudok zo 16. februára 2022, Maďarsko/Európsky parlament a Rada Európskej únie, C-156/21, ECLI:EU:C:2022:97 a rozsudok zo 16. februára 2022, Poľsko/Európsky parlament a Rada Európskej únie, C-157/21, ECLI:EU:C:2022:98.
Rozsudok zo 16. februára 2022, Maďarsko/Európsky parlament a Rada Európskej únie, C-156/21, ECLI:EU:C:2022:97, odsek 132.